LIETUVOS RESPUBLIKOS SVEIKATOS APSAUGOS MINISTRO



Į S A K Y M A S

**DĖL TARPTAUTINĖS STATISTINĖS LIGŲ IR SVEIKATOS SUTRIKIMŲ KLASIFIKACIJOS DEŠIMTOJO PATAISYTO IR PAPILDYTO LEIDIMO „SISTEMINIS LIGŲ SĄRAŠAS“ (AUSTRALIJOS MODIFIKACIJA, TLK-10-AM) ĮDIEGIMO**

2011 m. vasario 23 d. Nr. V-164

Vilnius

Vykdydamas Lietuvos Respublikos Vyriausybės 2011 metų veiklos prioritetų įgyvendinimo pažangos lentelės, patvirtintos Lietuvos Respublikos Vyriausybės 2010 m. spalio 14 d. nutarimu Nr. 1448 (Žin., 2010 Nr. 123-6285), II skyriaus „Finansinė konsolidacija ir euras“ 2.1 punktą ir vadovaudamasis Lietuvos Respublikos Vyriausybės 2005 m. kovo 3 d. nutarimu Nr. 247 „Dėl Tarptautinių ir nacionalinių klasifikatorių tvarkymo ir naudojimo valstybės registruose ir informacinėse sistemose“ (Žin., 2005, Nr. ):

1. P a v e d u:

1.1. visoms Lietuvos sveikatos priežiūros įstaigoms nuo 2011 m. balandžio 1 d. pradėti naudotis Tarptautinės statistinės ligų ir susijusių sveikatos sutrikimų klasifikacijos dešimtuoju pataisytu ir papildytu leidimu „Sisteminis ligų sąrašas“ (Australijos modifikacija, TLK-10-AM);

1.2. visoms asmens sveikatos priežiūros įstaigoms, teikiančioms stacionarines ir dienos chirurgijos paslaugas, vadovautis Kodavimo standartais naudojantis TLK-10-AM ir medicininių intervencijų klasifikacija;

1.3. Valstybinei ligonių kasai prie Sveikatos apsaugos ministerijos iki 2011 m. vasario 28 d. paskelbti savo interneto svetainėje:

1.3.1. TLK-10-AM;

1.3.2. 10-os redakcijos Tarptautinei statistinei ligų ir sveikatos problemų klasifikacijai (TLK-10) bei TLK-10-AM susieti skirtas TLK-10 ir TLK-10-AM bei TLK-10-AM ir TLK-10 kodų atitikties lenteles;

1.3.3. Kodavimo standartus;

1.4. viceministrui pagal administravimo sritį kontroliuoti įsakymo vykdymą.

2. N u s t a t a u, kad tais atvejais, kai pagal galiojančius Lietuvos Respublikos teisės aktus turėtų būti naudojamasi TLK-10, vietoj TLK-10 privaloma naudotis TLK-10-AM ir šio įsakymo 1.3.2 punkte nurodytomis kodų atitikties lentelėmis.

3. S k i r i u Valstybinę ligonių kasą prie Sveikatos apsaugos ministerijos TLK-10-AM tvarkytoja.

4. P r i p a ž į s t u netekusiu galios sveikatos apsaugos ministro 1996 m. spalio 28 d. įsakymą Nr. 542 „Dėl 10-tos redakcijos Tarptautinės statistinės ligų ir sveikatos problemų klasifikacijos (TLK-10) įvedimo“ (Žin., 2001, Nr. ).

SVEIKATOS APSAUGOS MINISTRAS RAIMONDAS ŠUKYS

\_\_\_\_\_\_\_\_\_\_\_\_\_\_\_\_\_